BTS การเมืองเข้าแทรก!?
การขยายสัญญาสัมปทานหรือต่อสัญญาสัมปทานรถไฟฟ้าสายสีเขียวเข้ม 30 ปีให้บริษัท ระบบขนส่งมวลชนกรุงเทพ จำกัด (BTSC) ในเครือบีทีเอสสหกรุ๊ปของกรุงเทพมหานคร (กทม.) ภายใต้กระทรวงมหาดไทย แต่กลับถูกกระทรวงคมนาคมดึงเบรกมือจนหัวทิ่มกลางที่ประชุมครม.ชนิดไม่ไว้หน้ากันเลยทำเอา “พล.อ.อนุพงษ์ เผ่าจินดา” รัฐมนตรีว่าการกระทรวงมหาดไทย (มท.1) ถึงกับหัวร้อนขึ้นมาทันที
13 ธ.ค. 2563

เมกะเทรนด์ : สุภชัย ปกป้อง
การขยายสัญญาสัมปทานหรือต่อสัญญาสัมปทานรถไฟฟ้าสายสีเขียวเข้ม 30 ปีให้บริษัท ระบบขนส่งมวลชนกรุงเทพ จำกัด (BTSC) ในเครือบีทีเอสสหกรุ๊ปของกรุงเทพมหานคร (กทม.) ภายใต้กระทรวงมหาดไทย แต่กลับถูกกระทรวงคมนาคมดึงเบรกมือจนหัวทิ่มกลางที่ประชุมครม.ชนิดไม่ไว้หน้ากันเลยทำเอา “พล.อ.อนุพงษ์ เผ่าจินดา” รัฐมนตรีว่าการกระทรวงมหาดไทย (มท.1) ถึงกับหัวร้อนขึ้นมาทันที
แม้ “ศักดิ์สยาม ชิดชอบ” รัฐมนตรีว่าการกระทรวงคมนาคม จะยืนยันข้อโต้แย้งจากกระทรวงคมนาคม ที่ทำความเห็นคัดค้านการต่ออายุสัญญาสัมปทานรถไฟฟ้า BTS ไม่ได้มีเบื้องหน้าเบื้องหลังแอบแฝง แต่เป็นไปตามหลักเกณฑ์ที่กระทรวงคมนาคมและหน่วยงานที่เกี่ยวข้องได้หารือกัน ว่ากันว่าคมนาคมจัดทำความเห็นเรื่องนี้ 3 ชุด แต่ละชุดที่ส่งไปกทม.และคณะทำงานนั้นแตกต่างกัน
ที่ผ่านมาพล.อ.ประยุทธ์ จันทร์โอชา นายกรัฐมนตรี จะเรียกทั้งสองฝ่ายมาหารือกันเพื่อให้ได้ข้อยุติ แต่ไม่สามารถปลดเปลื้องศึกร้าวลึกได้ ไม่สามารถหาข้อยุติได้คือเรื่องค่าโดยสารที่กทม.กำหนดไว้ไม่เกิน 65 บาทตลอดสาย แต่กรมขนส่งทางราง เห็นว่าเป็นราคาสูงเกินไปน่าจะเจรจาต่อรองลงได้อีก
แต่ไฮไลต์สำคัญคือคณะกรรมาธิการคมนาคม ที่มีชื่อ “โสภณ ซารัมย์” อดีตรัฐมนตรีว่าการกระทรวงคมนาคม เป็นประธานฯ ร่วมวงเขย่าสัญญาสัมปทานการขยายสัญญาสัมปทานรถไฟฟ้าด้วย 3 ประเด็นหลัก 1) เหตุใดต้องเร่งพิจารณาต่อสัญญาณกันช่วงนี้ (สิ้นสุดสัมปทานปี 2572) 2) การคำนวณค่าโดยสารตลอดสายสูงสุดไม่เกิน 65 บาท มีที่มาที่ไปอย่างไร 3) ความครบถ้วนตามมติครม.เมื่อปี 2561
หลายคนรู้ดีว่า “โสภณ ซารัมย์” ที่เสมือนเงาหรือสายตรงคนชื่อ “เนวิน ชิดชอบ” แห่งเมืองบุรีรัมย์ พี่ชาย “ศักดิ์สยาม ชิดชอบ” ทำให้การแท็คทีมคัดค้านครั้งนี้จึงมองเป็นอื่นไม่ได้ นอกเหนือไปจากเรื่อง “การเมือง” ด้วยเหตุที่ว่าการดับเครื่องชนเรื่องนี้เกิดขึ้น หลังจาก BTS ท้าชนกระทรวงคมนาคม เรื่องทีโออาร์การประมูลรถไฟฟ้าสายสีส้ม (ช่วงบางขุนนนท์-มีนบุรี) วงเงิน 1.42 แสนล้านบาท
ที่น่าสนใจมากกว่านั้น BTS คือหนึ่งในพันธมิตรหลักทางธุรกิจบริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ของ “อนุทิน ชาญวีระกูล” ในฐานะหัวหน้าพรรคภูมิใจไทย ที่มี “ศักดิ์สยาม ชิดชอบ” สังกัดเป็นสมาชิกพรรคเดียวกัน
แต่ทำไมดูเหมือน “ศักดิ์สยาม” ไม่ไว้หน้า “อนุทิน” เอาเสียเลย..เพราะรู้ทั้งรู้ว่า “เสี่ยหนู” แนบแน่นสนิทชิดเชื้อกับ “คีรี กาญจนพาสท์” และกลุ่มบีทีเอสเป็นอย่างดี..!?
ส่วนความคืบหน้าเรื่อง “เกณฑ์ประมูลรถไฟฟ้าสายสีส้ม” จากศาลปกครองกลาง คณะกรรมการคัดเลือกตามมาตรา 36 คือ ล่าสุดคณะกรรมการคัดเลือกฯ ขอเลื่อนยื่นคำชี้แจงต่อศาลปกครองกลางถึง 2 ครั้ง ครั้งแรกขอเลื่อนยื่นคำชี้แจงเป็ 28 พ.ย. 63 และครั้งที่ 2 เลื่อนเป็น 15 ธ.ค. 63
แต่ว่าอีกมุมการรถไฟฟ้าขนส่งมวลชนกรุงเทพ (รฟม.และคณะกรรมการคัดเลือก) แต่กลับไปยื่นอุทธรณ์คำสั่งคุ้มครอง และทุเลาบังคับใช้เกณฑ์พิจารณาคัดเลือกใหม่ต่อศาลปกครองสูงสุด โดยอ้างว่า “เป็นโครงการเร่งด่วน” ไม่สามารถรอฟังคำชี้ขาดของศาลปกครองกลางได้
เอาเป็นว่าจากปมขุ่นเคืองทีโออาร์ประมูลรถไฟฟ้าสายสีส้ม มาสู่การขยายสัมปทานรถไฟฟ้าสายสีเขียว (เข้ม) 30 ปี ทำให้เกิดจินตนาการถึง “การเมืองเข้าแทรก” อย่างชัดเจน..!??